इस अवसर पर ‘राम की पैड़ी’ के पुन: विकास और सौंदर्यीकरण और सरयू नदी में मलजल प्रवाहित करने पर रोक लगाने सहित कई परियोजनाओं का शुभारम्भ किया। अपार जनसमूह इस भव्य ऐतिहासिक समारोह का गवाह बना। हर कोई इस अवसर पर भाव विभोर नजर आ रहा था, मगर सबकी एक ही मांग थी कि ‘सरकार जैसे भी हो जल्द भव्य राम मंदिर बनाए। इससे कम पर कुछ भी स्वीकार नहीं।’ कार्यक्रम की शुरुआत राम यात्रा से हुई। इसमें भगवान श्री राम के जीवन पर आधारित आकर्षक झाकियां शामिल थीं। कलाकार नाचते-गाते व विभिन्न करतब दिखाते चल रहे थे। समारोह स्थल पर राम, लक्ष्मण व सीता बने कलाकार प्रतीकात्मक पुष्पक विमान (हेलिकॉप्टर) से पहुंचे। यहां सीएम योगी व मुख्य अतिथि दक्षिण कोरिया की प्रथम महिला किम जुंग सुक ने उनकी आरती उतारी व राजतिलक किया।